รัฐบาลไทย-ข่าวทำเนียบรัฐบาล-รมว.ศธ.หารือผู้ช่วย ผอ.ใหญ่ยูเนสโก ฝ่ายการศึกษา และ ผอ.ยูเนสโก กรุงเทพฯ
วันพฤหัสบดีที่ 12 กรกฎาคม 2561
รมว.ศธ.หารือผู้ช่วย ผอ.ใหญ่ยูเนสโก ฝ่ายการศึกษา และ ผอ.ยูเนสโก กรุงเทพฯ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ให้การต้อนรับและหารือความร่วมมือด้านการศึกษากับ Ms. Stefania Giannini ผู้ช่วยผู้อํานวยการใหญ่องค์การศึกษา วิทยาศาสตร์ และวัฒนธรรมแห่งสหประชาชาติ (UNESCO)
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วยนางวัฒนาพร ระงับทุกข์ รองปลัดกระทรวงศึกษาธิการ ให้การต้อนรับและหารือความร่วมมือด้านการศึกษากับ Ms. Stefania Giannini ผู้ช่วยผู้อํานวยการใหญ่องค์การศึกษา วิทยาศาสตร์ และวัฒนธรรมแห่งสหประชาชาติ (United Nations Educational, Scientific and Cultural Organization หรือ UNESCO) ฝ่ายการศึกษา และ Mr. Shigeru Aoyagi ผู้อํานวยการสํานักงานยูเนสโก กรุงเทพฯ เมื่อวันจันทร์ที่ 9 กรกฎาคม 2561 ที่กระทรวงศึกษาธิการ
รมว.ศึกษาธิการกล่าวว่า ประเทศไทยและยูเนสโกมีความสัมพันธ์และความร่วมมือด้านการศึกษา วิทยาศาสตร์ และวัฒนธรรมมาอย่างต่อเนื่อง ปัจจุบันมีรัฐมนตรีว่าการกระทรวงศึกษาธิการเป็นประธานคณะกรรมการแห่งชาติของยูเนสโก พร้อมทั้งมีคณะกรรมการด้านต่าง ๆ โดยมีสํานักความสัมพันธ์ต่างประเทศ สํานักงานปลัดกระทรวงศึกษาธิการ (สต.สป.) ทําหน้าที่เป็นสํานักงานเลขาธิการฯ
อย่างไรก็ตาม การเปลี่ยนแปลงผู้ดํารงตําแหน่งรัฐมนตรีอาจส่งผลความต่อเนื่องในเชิงนโยบายได้ จึงเสนอให้มีการปรับโครงสร้างคณะกรรมการแห่งชาติฯ ชุดใหม่ที่มีอิสระ คล่องตัว มีวิสัยทัศน์ และเชื่อมโยงนโยบายสู่การปฏิบัติ ตลอดจนประสานความร่วมมือกับองค์การยูเนสโกได้อย่างเต็มที่ โดยมีวาระการดํารงตําแหน่ง 4 ปี และกระทรวงศึกษาธิการเป็นเลขานุการเช่นเดิม ซึ่งขณะนี้อยู่ระหว่างการศึกษาข้อกฎหมายเพื่อปรับโครงสร้าง พร้อมสรรหาผู้ทรงคุณวุฒิที่มีความเหมาะสมในตําแหน่งต่าง ๆ โดยคาดว่าจะดําเนินการให้แล้วเสร็จภายในเดือนพฤศจิกายน 2561 จากนั้นจะเสนอให้คณะรัฐมนตรีพิจารณาเห็นชอบต่อไป
ผู้ช่วยผู้อํานวยการใหญ่ยูเนสโกฯกล่าวว่า ยูเนสโกมีความยินดีกับการปรับโครงสร้างและการสรรหาคณะกรรมการแห่งชาติฯ ชุดใหม่ของประเทศไทย และพร้อมที่จะทํางานร่วมกับคณะกรรมการแห่งชาติฯ และกระทรวงศึกษาธิการไทยอย่างต่อเนื่อง ซึ่งต้องยอมรับว่าที่ผ่านมากระทรวงศึกษาธิการมีบทบาทสําคัญในการดําเนินการร่วมกับยูเนสโกอย่างต่อเนื่อง
นอกจากนี้ ในช่วงเดือนพฤศจิกายน 2561สํานักงานใหญ่ยูเนสโก ณ กรุงปารีส จะมีการเปิดตัวรายงานการติดตามผลการศึกษาโลก (Global Education Monitoring Report: GEMR Launch) ซึ่งจัดขึ้นเป็นประจําทุกปี ในส่วนของประเทศไทยซึ่งเป็นสถานที่ตั้งของสํานักงานยูเนสโก กรุงเทพฯ ซึ่งเป็นศูนย์กลางการประสานงานกับประเทศต่าง ๆ ในภูมิภาคเอเชีย-แปซิฟิก จํานวน 46 ประเทศ ก็จะร่วมเปิดตัวรายงานฯ ดังกล่าวด้วย
สําหรับความร่วมมือด้านอื่น ๆ ที่ได้หารือกับกระทรวงศึกษาธิการ อาทิ โรงเรียนเครือข่ายของยูเนสโก, การป้องกันการใช้ความรุนแรงอย่างเป็นรูปธรรม (Prevention of Violent Extremism: PVE), การขับเคลื่อนแนวทางการดําเนินงานของไทยให้สอดคล้องกับเป้าหมายการพัฒนาที่ยั่งยืนของสหประชาชาติ (Sustainable Development Goals: SDGs) เพื่อบรรลุวาระการศึกษา 2030 (2030 Education Agenda) โดยมีรองปลัดกระทรวงศึกษาธิการ เป็นผู้ประสานงานระดับชาติ SDG4 National Coordinator) เป็นต้น โดยเชื่อมั่นว่าสามารถสานต่อความร่วมมือกับกระทรวงศึกษาธิการอย่างต่อเนื่องต่อไป
ภายหลังการหารือ รมว.ศึกษาธิการ พร้อมด้วย ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ ได้นําMs Stefania Giannini และMr Shigeru Aoyagi เยี่ยมชมพิพิธภัณฑ์การศึกษาตั้งอยู่ชั้น1อาคารราชวัลลภกระทรวงศึกษาธิการ ซึ่งขณะนี้เปิดให้ประชาชนทั่วไปเข้าเยี่ยมชมแล้ว ภายหลังจากได้ดําเนินการบูรณะ ซ่อมแซม และปรับปรุงอาคารราชวัลลภเสร็จสิ้นเมื่อต้นปี2561
Written byอรพรรณ ฤทธิ์มั่น
Photo Creditยุทธพงศ์ เลือกกลั่นดี
Rewriterนวรัตน์ รามสูต
Editorบัลลังก์ โรหิตเสถียร